天平山白雲泉
作者：范仲淹
朝代：宋

paragraphs: 靈泉在天半，狂波不能侵。
神蛟穴其中，渇虎不敢臨。
隱照涵秋碧，泓然一勺深。
游潤騰龍飛，散作三日霖。
天造豈無意，神化安可尋。
挹之如醍醐，盡得清涼心。
聞之異絲竹，不含哀樂音。
月好羣籟息，涓涓度前林。
子晉罷雲笙，伯牙收玉琴。
徘徊不擬去，復發滄浪吟。
乃云堯湯歲，盈盈常若今。
萬里江海源，千秋松桂陰。
兹焉如有價，北斗量黄金。